Dopravná spoločnosť RegioJet prepravila vlakmi na trase medzi Prahou a Košicami za rok prevádzky, teda od októbra minulého roku, 525 tis. pasažierov.
KOŠICE. Informoval o tom hovorca spoločnosti RegioJet Aleš Ondrůj.
Ako konštatoval majiteľ spoločnosti RegioJet Radim Jančura, jeden vlak z Košíc do Prahy prevezie takmer 700 cestujúcich. V nasledujúcom období chcú zvýšiť kapacitu vlakov na tisíc pasažierov.
Jazdia bez dotácií
Jančura podotkol, že ich vlaky jazdia bez dotácií a sú v zisku Jančura zároveň vyzval Slovenskú republiku, aby prestala dotovať vlaky, ktoré podľa neho nezaisťujú základnú dopravnú obslužnosť a jazdia v nich prevažne medzinárodní cestujúci (turisti a pod.), ktorí platia drahé medzinárodné cestovné.
Ako príklad uviedol vlak Pendolino na trase Košice - Praha a späť, či vlak Euro City na trase Brno - Bratislava a späť.
RegioJet na vlastné náklady prevádzkuje diaľkové vlaky na trase Bratislava - Žilina - Košice od polovice decembra 2014 a z Prahy cez Ostravu a Žilinu do Košíc od októbra 2014.